stanford-oval/wikipedia huggingface dataset:
נסטור (סוג)

| נסטור |
| --- | --- |
 נסטור הררי
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: תוכאים
תת־סדרה:: תרופודה
משפחה:: תוכיי ניו זילנד
סוג:: נסטור
שם מדעי
 Nestor ‏לסון, 1830

נסטור (שם מדעי: Nestor) הוא סוג של תוכים גדולים השייכים למשפחה תוכיי ניו זילנד מסדרת התוכאים. בסוג זה קיימים  2 מינים.
הנסטורים הם עופות צבעוניים מעט, בעלי לשון ארוכה יחסית לתוכים. הם נוהגים לחיות ביערות מחט או בעמקים בין ההרים בניו זילנד. הם סקרנים מאד ונוהגים לנסות מיני מאכלים שונים כולל נבלות של כבשים ולעיתים הם אפילו תוקפים כבשים חיות.
מינים

בסוג זה קיימים כיום שני מינים:
נסטור הררי או הקיאה (Nestor notabilis)
נסטור דרומי או הקאקא (Nestor meridionalis)
בעבר היו נפוצים שני מיני נסטור נוספים בניו זילנד, אך הם נכחדו:
נסטור נורפלוקס (Nestor productus) - נכחד.
נסטור צ'הטאם (Nestor chathamensis) - נכחד.
קאקא.
סוד (אלבום)

סוד הוא האלבום הראשון של הזמר אדם, משנת 1987.
הפקה

לאחר ניסיון שלא צלח לייצא לחו"ל את הכישרון תחת שם הבמה כריס לייף (כריס כגרסה נוצרית ל"כהן", לייף כתרגום של "חיים"), הוחלט להתמקד בפיתוח הקריירה של הזמר בארץ, תחת שם הבמה 'אדם'.
באפריל 1987 יצא בחברת התקליטים "הד ארצי" אלבום הבכורה של אדם שנקרא "סוד", בהפקתו המוזיקלית של יזהר אשדות, שגם עיבד את כל שירי האלבום והלחין שבעה מתשעת שירי האלבום וניגן בהקלטתו בכל הכלים. השירים הבולטים באלבום היו: "נוסע רחוק", "אין מוצא", "הכרזת מלחמה" ו-"סוד", שאת המילים שלהם (פרט ל-"אין מוצא") כתבה בת זוגו של אשדות, אלונה קמחי.
האלבום זכה להצלחה מפתיעה ונמכר תוך חודשים אחדים ביותר מ-45,000 עותקים. אדם הפך כמעט בן לילה (ובניגוד לתחזיות, שחששו מגוון קולו הצרוד וסגנונו ששילב רוק ודאנס) לכוכב ענק ואליל נוער.
ביולי 2017, לרגל חגיגות 30 שנה לצאתו, יצא האלבום לראשונה על גבי תקליטור, במארז מהודר ובכמות מוגבלת.
רשימת רצועות

| סוד> מס' | סוד> שם | סוד> מילים | סוד> לחן | סוד> משך | סוד>  | סוד>  | סוד>  | סוד>  | סוד>  |
| --- | --- | --- | --- | --- | --- | --- | --- | --- | --- |
| 1. | הכרזת מלחמה  | אלונה קמחי | יזהר אשדות | 3:38 |  |  |  |  |  |
| 2. | נוסע רחוק  | אלונה קמחי | יזהר אשדות | 4:14 |  |  |  |  |  |
| 3. | זריחה על המדבר  | אלונה קמחי | יזהר אשדות | 3:58 |  |  |  |  |  |
| 4. | לא נרדם  | אלונה קמחי | יזהר אשדות | 3:00 |  |  |  |  |  |
| 5. | קחי אותי  | אלונה קמחי | הנרי ברטר | 4:40 |  |  |  |  |  |
| 6. | סוד  | אלונה קמחי | יזהר אשדות | 3:33 |  |  |  |  |  |
| 7. | אין מוצא  | יואב גינאי | מיטש הילר | 4:00 |  |  |  |  |  |
| 8. | תמונות  | אלונה קמחי | יזהר אשדות | 3:10 |  |  |  |  |  |
| 9. | ימים ברקיע  | אלונה קמחי | יזהר אשדות | 6:22 |  |  |  |  |  |
| משך כולל: | משך כולל: | משך כולל: | משך כולל: | 36:35 |  |  |  |  |  |
בתקליט: שירים 1–5 - צד א', שירים 6–9 - צד ב'.
משתתפים באלבום

הפקה מוזיקלית ועיבודים: יזהר אשדות.
תופים, בס, גיטרות וקלידים: יזהר אשדות
עיצוב עטיפה: דייגי רפי.
צילומים: עודד קליין.
ייצוג בלעדי: שלמה צח - אמנות ובידור.
ניקוס פאפאס

ניקולאוס "ניקוס" פאפאס (ביוונית: Νικόλαος "Νίκος" Παππάς; נולד ב-11 ביולי 1990) הוא כדורסלן עבר יווני ששיחק לאחרונה בפנאתינאיקוס מליגת העל היוונית והיורוליג.
ראשית חייו

פאפאס גדל באידיפסוס שבאוויה. הוא התחיל את הקריירה במועדון המקומי סילאס ולאחר מכן עבר ללוקרוס אטלנטי. אימו היא קפריסאית מפמגוסטה.
קריירה מקצועית

פאפאס ערך את הופעת הבכורה המקצועית שלו בליגה היוונית עם פאנליניוס בעונת 2006/07. הוא ערך את הופעת הבכורה שלו בגביע יול"ב עם פאנליניוס בעונת 2007/2008. בסיום העונה הוא חתם לחמש שנים במועדון ליגת ה-ACB הספרדית בילבאו באסקט.
הוא הושאל לקבוצת המילואים של ריאל מדריד, ריאל מדריד ב' מהליגה הרביעית. הוא הושאל לקולוסוס רודוס מהליגה היוונית לעונות 2009/10 ו-2010/11. הוא נבחר לשחקן הצעיר הטוב ביותר בליגה היוונית ב-2010. בפברואר 2012, הוא הצטרף לפאוק סלוניקי. הוא עבר לפאניוניוס לעונת 2012/13, בה סיים כמלך הסלים ונבחר לחמישיית העונה בליגה היוונית.
קריירה מקצועית > פנאתינאיקוס (2013–2020)

ב-20 ביוני 2013 חתם פאפאס בפנאתינאיקוס. ב-22 באפריל 2015, לאחר שזכה בפרס ה-MVP של משחקי 3 בשלב ההצלבה ביורוליג הראשון (קלע 25 נקודות מול צסק"א מוסקבה), הוכרז כי פאפאס האריך את חוזהו בקבוצה עד 2018. ב-16 במאי 2015 סבל פאפאס מפציעה ברצועה הצולבת הקדמית וקרע במניסקוס במשחק הליגה היוונית נגד קולוסוס רודוס. הוא נותח למחרת והיה צפוי לחזור למגרשים לאחר חמישה או שישה חודשים. ב-30 בנובמבר 2015, שישה וחצי חודשים לאחר פציעתו, חזר פאפאס לשחק בליגה היוונית נגד לאווריו, וקלע 2 נקודות.
במסיבת עיתונאים ב-3 ביולי 2020 אישר המאמן החדש של הקבוצה גאורגיוס וובוראס כי פאפאס נפרד מהמועדון האתונאי לאחר שבע עונות, בהן זכה בחמש אליפויות וחמישה גביעים.
קריירה מקצועית > הפועל ירושלים (2020)

ב-23 בספטמבר 2020 חתם פאפאס בהפועל ירושלים לטורניר הפיינל 8 של ליגת האלופות בכדורסל לעונת 2019/2020. הוא ערך את הופעתו היחידה בקבוצה ב-30 בספטמבר 2020 בהפסד 92–65 לסן פבלו בורגוס ברבע גמר הטורניר.
קריירה מקצועית > ז'לונה גורה (2021)

ב-23 בפברואר 2021 חתם פאפאס בז'לונה גורה מליגת העל הפולנית.
קריירה מקצועית > א.א.ק. אתונה (2021–2022)

ב-16 באוגוסט 2021 חתם פאפאס בא.א.ק. אתונה מליגת העל היוונית. הוא נפצע רבות והושעה בחלק האחרון של העונה לאחר שהסתכסך עם המאמן החדש קורו סגורה. ב-12 משחקי ליגה הוא העמיד ממוצעים של 12.4 נקודות, 2.5 ריבאונדים, 2.8 אסיסטים ו-1.4 חטיפות בכ-27 דקות למשחק.
קריירה מקצועית > חזרה לפנאתינאיקוס (2022–2023)

ב-3 בדצמבר 2022, לאחר ששיחק בקבוצה בקדם העונה, חתם פאפאס לשארית עונת 2022/23 במטרה לסגור את קריירת המשחק שלו עם קבוצתו פנאתינאיקוס. הוא ערך את הופעת הבכורה המחודשת שלו ב-11 בדצמבר 2022, במשחק מול א.א.ק. אתונה.
פאפאס הופיע בסך הכל בארבעה משחקי ליגה, וקלע סל אחד מול אולימפיאקוס במשחק הרביעי בגמר הליגה.
פאפאס התחייב לתרום את מלוא שכר החוזה שלו לעובדי התברואה במתחם האצטדיון האולימפי של אתונה.
קריירה בנבחרת הלאומית > הנבחרות הצעירות

כחבר בנבחרות יוון הצעירות זכה פאפאס במדליית כסף באליפות אירופה עד גיל 18 2007. הוא נבחר ל-MVP של טורניר אלברט שווייצר 2008, במהלכו קלע 27 נקודות מול ארצות הברית. הוא זכה עם הנבחרת באליפות אירופה לנוער 2008, בה נבחר לחמישיית הטורניר.
פאפאס שיחק גם בנייקי הופ סאמיט 2009, ועזר לנבחרת "העולם" לנצח את נבחרת ארצות הברית 97–89. הוא גם זכה במדליית הכסף בגביע העולם עד גיל 19 2009 עם נבחרת יוון, ונבחר גם לחמישיית הטורניר. פאפאס זכה עם נבחרת יוון בכדורסל עד גיל 20 גם באליפות אירופה לנבחרות עתודה 2009 ובמדליית הכסף ב-2010, אז נבחר לחמישיית הטורניר וזכה בתואר מלך הסלים.
קריירה בנבחרת הלאומית > נבחרת יוון הבוגרת

פאפאס התאמן לראשונה עם נבחרת יוון הבוגרת ב-2010. בקיץ 2016 דווח כי פאפאס היה מעוניין לשחק בנבחרת קפריסין בשל מוצאה הקפריסאי של אימו. עם זאת, ב-2017 הוא זומן שוב לנבחרת יוון.
ב-19 באוגוסט 2017 הוא קלע 22 נקודות (שיא קריירה בנבחרת הבוגרת) במשחק ידידות נגד בריטניה בלונדון. הוא גם שיחק עם יוון ביורובאסקט 2017.
קריירת כדורסל בכיסאות גלגלים

מאז 2020 הודיע פאפאס על כוונתו לשחק בקבוצת הכדורסל בכיסאות גלגלים של פנאתינאיקוס. זה הפך לרשמי בפברואר 2023, כאשר פאפאס הפך לשחקן פעיל בו זמנית בקבוצת הכדורסל ובקבוצת הכדורסל בכיסאות גלגלים של המועדון. הוא ערך את הופעת הבכורה שלו ב-8 באפריל 2023 במשחק מול PASKA, בו קלע 5 נקודות.
פרופיל שחקן

פאפאס החל את הקריירה שלו כקומבו גארד. לאחר שהתבגר כשחקן הפך לקלע טהור שיכול מדי פעם לשחק כסווינגמן.
קריירה פוליטית

ב-9 באפריל 2023 הכריז פאפאס על מועמדותו לראשות עיריית אתונה מטעם מפלגת השמאל סיריזה.
הערות שוליים

↑  Στην ΑΕΚ ο Νίκος Παππάς naftemporiki.gr
↑  Νίκος Παππάς ένας ηγέτης μίσος Κύπριος cyprusbasket.net
↑  Expansion of cooperation with Pappas, פנאתינאיקוס, ‏22 באפריל 2015 (באנגלית)
↑  ΣΟΚ με Παππά! (ביוונית)
↑  פנאתינייקוס הודיעה רשמית על עזיבת ניק קלאתיס, נייט וולטרס יחליפו?, באתר וואלה, 3 ביולי 2020
↑  אפרת עמורבן, ניקוס פאפאס חתם בהפועל ירושלים, באתר ynet, 23 בספטמבר 2020
↑  תום נחום, ‏הפתעה: ניקוס פאפאס חתם בהפועל ירושלים, באתר ONE‏, 23 בספטמבר 2020
↑  בורגסן, אניו טראסי (23 בפברואר 2021). "Zielona Gora announces Nikos Pappas". ספורטנדו (באנגלית). נבדק ב-24 בפברואר 2021. {{cite news}}:  (עזרה)
↑  קארצ'יה, אמיליאנו (16 באוגוסט 2021). "Nikos Pappas joins AEK Athens". ספורטנדו (באנגלית). נבדק ב-16 באוגוסט 2021. {{cite news}}:  (עזרה)
1 2  מהפרקט לפוליטיקה: אקס הפועל ירושלים ירוץ לראשות עיריית אתונה, באתר וואלה, 9 באפריל 2023
↑  DraftExpress - Nikos Pappas DraftExpress Profile: Stats, Comparisons, and Outlook, DraftExpress (באנגלית)
↑  MOTIEJUNAS MVP, TWO GREEKS IN ALL-TOURNAMENT TEAM, באתר פיב"א אירופה
↑  USABasketball.com XII Annual Nike Hoop Summit – 2009.
↑  "FIBA.com NZL - The Best Selected". אורכב מ-המקור ב-2012-03-07. נבדק ב-2012-03-19.
↑  FIBAEurope.com – MVP Albicy Headlines All Tournament Team // 18 July 2010.
↑  Rumours about Pappas' desire to play for Cyprus national team.
↑  ולונקי, אספסיה (10 באוגוסט 2020). "Ο Νίκος Παππάς στον Παναθηναϊκό ΑμεΑ" [ניקוס פאפאס בפנאתינאיקוס נכים]. AMNA. נבדק ב-14 באפריל 2023. {{cite news}}:  (עזרה)
↑  "Nikos Pappas joins Panathinaikos wheelchair basketball team". basketnews.com (באנגלית). 20 בפברואר 2023. נבדק ב-2023-04-13. {{cite web}}:  (עזרה)
↑  אקס הפועל ירושלים הצטרף לקבוצת הנכים של פנאתינייקוס, באתר וואלה, 20 בפברואר 2023
↑  "Με το No 666…ο Νίκος Παππάς!". פנאתינאיקוס (ביוונית). 2023-02-20. נבדק ב-2023-04-13.
↑  "Έγραψε... μπασκετική ιστορία με Παππά!". פנאתינאיקוס (ביוונית). 2023-04-08. נבדק ב-2023-04-13.
↑  "Debut with the Panathinaikos wheelchair basketball team". Hellas Posts English.
↑  "Παππάς: Ντεμπούτο με την ομάδα μπάσκετ με αμαξίδιο του Παναθηναϊκού" [פאפאס: הופעת בכורה בקבוצת הכדורסל בכיסאות גלגלים של פנאתינאיקוס]. ProtoThema (ביוונית). 2023-04-08. נבדק ב-2023-04-13.
↑  שחקן העבר של הפועל ירושלים יתמודד על ראשות עיריית אתונה, באתר ynet, 9 באפריל 2023
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ניקוס פאפאס".
פאפאס במדי פנאתינאיקוס מול מכבי תל אביב
ניקל (מטבע אמריקני)

מטבע ניקל אמריקני
צד הערך
ניקל (באנגלית: nickel) הוא מטבע אמריקני שערכו חמש מאיות הדולר, או חמישה סנטים. המטבע, אשר מוטבע מאז שנת 1866, הוא המטבע בעל העריך החמישי בשוויו המוטבע בארצות הברית. המטבע עשוי סגסוגת ניקל ונחושת, כאשר בצד הנושא שלו מוטבע, החל משנת 1938, דיוקנו של נשיא ארצות הברית תומאס ג'פרסון ובצד הערך שלו מופיעה, גם כן מאז שנת 1938, אחוזתו של ג'פרסון במונטיצ'לו. קוטרו של המטבע 21.21 מ"מ ועוביו 1.95 מ"מ. נכון לשנת 2013, עלות ייצור המטבע היא יותר מ-11 סנט.
שם המטבע

השם הרשמי שניתן למטבע מטעם מטבעת ארצות הברית הוא מטבע חמישה סנטים (five-cent piece), כאשר העריך המופיע על צד הערך של המטבע הוא FIVE CENTS. הכינוי ניקל ניתן למטבע זה משום תכולת הניקל הגבוהה שבו, אולם היו מספר מטבעות נוספים בהיסטוריה של ארצות הברית שניתן להם הכינוי ניקל, אם כי הכינוי דבק במטבע זה בצורה החזקה ביותר. כינוי זה השפיע גם על המטבע הקנדי בעל אותו עריך, שאף הוא הוטבע במשך שנים מניקל.
היסטוריה > חצי דיים

חוק מערכת המטבע משנת 1792 קבע את חצי הדיים לחלק העשרים של הדולר, תוך שהוא מגדיר את משקלו בכסף ואת מידת טוהרו. שנה לאחר מכן החלה מטבעת ארצות הברית להנפיק מטבעות סנט וחצי סנט העשויים נחושת, בעוד שהנפקת מטבעות ממתכות יקרות יותר נדחתה בשנה. בין השנים 1794–1805 הוטבעו מטבעות חצי דיים בעיצובים שונים מאת החרט רוברט סקוט. בשנת 1804 נסחרו מטבעות הכסף האמריקניים באיי הודו המערבית תמורת מקבילות ספרדיות בעלת עריך שווה אך עם תכולה רבה יותר של כסף. אלה הוחזרו לארצות הברית ונמכרו למטבעה להתכה. עקב כך הפסיקה המטבעה להנפיק מטבעות חצי דיים. הנפקת חצאי הדיים חודשה ב-1829, וב-1837 הועלתה דרגת טוהר הכסף שממנו הוטבעו. באותה שנה הוחלף עיצוב צד הנושא מדיוקן של חירות לעיצוב בו נראית החירות ישובה.
היסטוריה > שלבי ביניים

מלחמת האזרחים האמריקנית הביאה לכדי היעלמות של רוב המטבעות האמריקניים. את החלל שנוצר מילאו אסימוני סוחר, בולי מטבע ומעות נייר שהודפסו בעריכים נמוכים עד כדי שלושה סנטים. בשנת 1864 החל הקונגרס בהשבת המטבעות למחזור על ידי ביטול מעת הנייר של שלושה סנטים ואישור להטביע מטבעות ארד של סנט ושני סנטים. במרץ 1865 אישר הקונגרס הטבעת מטבע בן שלושה סנטים שהרכבו 75% נחושת ו-25% ניקל. קודם לכן, בשנת 1864, אישר הקונגרס הדפסה של סדרת מעות נייר בערך של חמישה סנטים, אלא שהיא בוטלה לאחר שבצד הפנים הודפס דיוקנו של ספנסר קלארק, ראש לשכת המטבע, במקום דיוקנו של ויליאם קלארק.
לאור הצלחתם של מטבעות הניקל בני שלושה סנטים, חזר בו מנהל המטבעה מהתנגדותו להנפיק מטבעות בני חמישה סנטים המכילים ניקל. באותה תקופה הייתה כריית הניקל בארצות הברית תחת כמעט מונופול של התעשיין ג'וזף וורטון. וורטון חיפש לקדם את השימוש של ניקל בהנפקת המטבעות, ותוך שימוש בקשריו בקונגרס הצליח להביא להטבעת מטבעות שלושה סנטים מסגסוגת ניקל ולקידום הצעת חוק שתביא להנפקת מטבעות חמישה סנטים מאותה סגסוגת במשקל 3.9 גרם. בשלב הדיונים בוועדות הקונגרס הוחלט להגדיל את משקלם של מטבעות אלה ל-5 גרם. הצעת החוק עברה במאי 1866.
היסטוריה > ניקל המגן

עוד בטרם אישור הנפקת המטבע של חמישה סנטים, החל החרט הראשי במטבעה, ג'יימס לונגקייר, להכין עיצובים ומטבעות דוגמה למטבע העתידי. מזכיר האוצר דאז, יו מקלוך, דחה את העיצובים שבהם הופיעו דיוקנאות של הנשיאים המנוחים ג'ורג' וושינגטון ואברהם לינקולן ובחר בעיצוב הדומה במראהו לעיצוב של לונגקייר עבור מטבע שני סנטים, אשר הציג בצד הנושא מגן ובצד הערך את הספרה 5 מוקפת בכוכבים ובקרניים.
המטבעות החדשים התבררו כקשים להטבעה. בשל הקשיחות של דסקיות המטבע, איכות המטבעות הייתה נמוכה וחיי הגלופות היו קצרים. כמו כן, העיצוב עצמו ספג ביקורת ואף תואר על ידי וורטון כדומה למצבה שעל גביה צלב ולצדה תלויים ענפי ערבה. בשנת 1867 שונה מעט העיצוב והקרניים הוסרו מצד הערך, אלא שאז התעורר בקרב חלק מן הציבור בלבול, אשר חשב שאחד מן המטבעות הללו הוא זיוף. משהונפקו מספיק מטבעות כדי לענות על צורכי המסחר פחת קצב ההנפקה של המטבעות.
היסטוריה > ניקל ראשה של החירות

בשנות ה-70 המאוחרות של המאה ה-19 פחת קצב הייצור של מטבעות הניקל, דבר אשר הביא את וורטון לגייס תמיכה למען הטבעת מטבע דומה מסגסוגת נחושת-ניקל, כפי שהיה בין השנים 1857–1864. גיוס התמיכה נשא פרי בשנת 1881, כאשר המפקח על מטבעת פילדלפיה, ארצ'יבלד לודון סנואודן, הורה לחרט המטבעה, צ'ארלס בארבר, לייצר עיצוב אחיד למטבעות בני סנט אחד, שלושה סנטים וחמישה-סנטים. סנואודן דרש כי המטבעות החדשים יציגו את ראשה של החירות עם הכיתוב חירות ועם שנת ההנפקה, בעוד שצד הערך יישא זר חטים, כותנה ותירס סביב הספרה הרומית V. במסגרת הצעה זו משקלו של המטבע היה אמור להישאר 5 גרם, אולם קוטרו אמור היה לגדול ל-22 מ"מ.
בארבר עיצב את המטבעות לפי דרישותיו של סנואודן, אולם זה החליט לבסוף לוותר על המטבעות בני סנט אחד ושלושה סנטים. בארבר המשיך לעבוד על עיצוב הניקל תוך התאמת קוטר המטבע ל-21.21 מ"מ. כאשר נשלחו דוגמאות של המטבע החדש לאישור בוושינגטון, נדחה עיצוב המטבע על ידי מזכיר האוצר, צ'ארלס ג'יימס פולגר, מאחר שהחוק דרש כי הכיתוב UNITED STATES OF AMERICA ׁ(ארצות הברית של אמריקה) יופיע בצד הערך, ולא בצד הנושא כפי שעיצב בארבר. בארבר תיקן את עיצובו בהתאם והמטבע הוכן להטבעה בראשית שנת 1883.
בזאת לא תמו בעיות העיצוב של המטבע. המטבע, אשר חסר את המילה CENTS, היה דומה בגודלו למטבע הזהב חצי איגל ששוויו 5 דולרים. עבריינים ניצלו עובדה זו וציפו את המטבעות בזהב על מנת לקבל תמורתם 5 דולרים. חלק מהמטבעות אף חורצו בשוליהם כדי לשוות להם מראה הקרוב יותר למטבעות הזהב. בשל עובדה זו פסק לחלוטין הייצור של המטבעות החדשים, ובארבר נאלץ בשנית לתקן את עיצוב המטבע כך שצד הערך יכיל בתחתיתו את המילה CENTS. ביוני 1883 הונפקו המטבעות בעיצוב המתוקן של בארבר, בעוד הציבור עט על המטבעות חסרי המילה CENTS מתוך אמונה כי מחלקת האוצר תאסוף אותם והם ייהפכו לפריטי אספנים נדירים.
לאורך 30 שנות הנפקתו, הוטבע מטבע ניקל ראשה של החירות בהיקף נרחב, למעט בשנות השפל הכלכלי ב-1885–1886 וב-1894. בשנת 1890 ביטל הקונגרס את הנפקתו של המטבע בן שלושה סנטים, דבר שהותיר את הניקל כמטבע היחיד שיוצר מסגסוגת נחושת-ניקל. בשנות ה-90 של המאה ה-19 נפוץ השימוש במכונות המופעלות באמצעות מטבעות לצורך ממכר מזון, שעשוע והימורים. מטבע הבחירה במכונות אלה היה על פי רוב הניקל.
היסטוריה > ניקל באפלו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
היסטוריה > ניקל ג'פרסון

עיצובו הראשון של ניקל ג'פרסון
צד הנושא
צד הערך
משחלפו 25 שנים להטבעתו של ניקל הבאפלו, וניתן היה לפי החוק להחליף את עיצוב המטבע בלא חקיקה נוספת של הקונגרס, הזדרזה המטבעה לתור אחר עיצוב חדש. בתחרות שנערכה בשנת 1938, אשר הוגדר בה כי על צד הנושא יופיע דיוקנו של הנשיא תומאס ג'פרסון ועל צד הערך יופיע מבנה אחוזתו במונטיצ'לו, כל זאת לקראת יום ההולדת ה-200 של ג'פרסון שעתיד היה לחול ב-1943, זכה עיצובו של פליקס שלאג. עיצובו של שלאג לדיוקנו של ג'פרסון תאם במידה רבה לדיוקן שפיסל הפסל ז'אן אנטואן אודון המופיע במוזיאון בוסטון לאמנות יפה. יחד עם זאת, בטרם הוטבע המטבע נדרש שלאג לבצע מספר שינויים בנקודת המבט על מונטיצ'לו ובגופן האותיות. ייצור המטבע החל באוקטובר של אותה שנה והוא נכנס למחזור חודש לאחר מכן.
בשנות מלחמת העולם השנייה נדרשה המתכת ניקל למאמץ המלחמתי, והמטבעה חיפשה אחר חלופות שתפחתנה את השימוש במתכת זו. במרץ 1942 התיר הקונגרס את ייצורו של ניקל העשוי מ-50% נחושת ו-50% כסף, אולם הוא הסמיך את המטבעה לשנות את יחס המתכות או להוסיף מתכות אחרות לסגסוגת. לבסוף נבחרה סגסוגת של נחושת (56%), כסף (35%) ומנגן (9%), אשר נמצאה כמתאימה לדרישות גלאי המטבעות המזויפים במכונות הממכר האוטומטיות. בשנת 1946 הושבה הסגסוגת המקורית להטבעת המטבע, והיא משמשת מאז בכל מטבעות הניקל.
בשנת 2002 החלה המטבעה לשקול עיצוב חדש של הניקל לכבוד יובל ה-200 למשלחת לואיס וקלארק שעתיד היה לחול ב-2004. הקונגרס אישר שינוי של העיצוב לזמן מוגבל של שנתיים (2004–2005) וקבע כי משנת 2006 תוחזר אחוזת מונטיצ'לו לצד הערך. בשנת 2004 הונפקו שני מטבעות לציון 200 שנה לרכישת לואיזיאנה ולמשלחת לואיס וקלארק. צד הנושא עם דיוקנו של ג'פרסון נשמר בשני המטבעות. צד הערך של המטבע הראשון שהונפק עוצב על ידי נורמן נמת בהשראת מדליות השלום האינדיאניות, בעוד צד הערך של המטבע השני עוצב על ידי אל מלצקי ונשא תמונת סירה הדומה לזו שבה השתמשו במסע. בשנת 2005 הונפקו שני מטבעות נוספים, הפעם עם דיוקן שונה של ג'פרסון בצד הנושא. דיוקן זה עוצב על ידי ג'ו פיצג'רלד בהתבסס על פסלו של אודון. לצד הדיוקן הופיעה המילה Liberty – חירות – כפי שנכתבה בכתב היד של ג'פרסון בטיוטת הכרזת העצמאות של ארצות הברית. צד הערך של המטבע הראשון שהונפק בשנה זו עוצב על ידי ג'יימי פרנקי ונשא תמונת ביזון אמריקאי, ואילו בצד הערך של המטבע השני נשקף נוף של אוקיינוס עם המילים "Ocean in view! O! The Joy!" – "אוקיינוס בנוף! הו! השמחה!" – אשר נלקחו מיומנו של ויליאם קלארק.
צד הערך בהשראת מדליות השלום האינדיאניות
סירת המשלחת של לואיס וקלארק בצד הערך
בשנת 2006 הוחלף דיוקן הצדודית של ג'פרסון שבצד הנושא בדיוקן מן החזית שעוצב על ידי ג'יימי פרנקי לפי עבודתו של רמברנדט פיל, ולצדו המילה Liberty בדומה לעיצוב מ-2005. מבנה אחוזת מונטיצ'לו, שחזר להופיע בצד הערך, הוטבע בשוליים מחודדים יותר.
בעשור הראשון של המאה ה-21 האמירו מחירי הנחושת והניקל, דבר אשר גרם לעליית מחיר הייצור של מטבע ניקל אחד מ-3.46 סנט ב-2003 ל-10.09 ב-2012. בשל כך ביקשה מנהלת המטבעה מהקונגרס לממן מחקר שיבחן חלופות זולות יותר למתכות המטבע. בשנת 2010 חוקק הקונגרס חוק שהורה למטבעה לתור אחר חלופות להרכבם הנוכחי של המטבעות בששת העריכים. באשר לצריכת מטבעות הניקל, המטבעה צופה עלייה בביקוש למטבעות מ-840 מיליון בשנת 2011 ל-1.08 מיליארד בשנת 2015.
חוקים ותקנות

בניסיון למנוע אובדן של מטבעות רבים בהתכה, תיקנה המטבעה בדצמבר 2006 תקנות אשר הפכו את ההתכה והייצוא של מטבעות סנט וניקל לעבירה פלילית. העונש המרבי על עבירה זו הוא קנס של 10,000$, מאסר של חמש שנים או שניהם.
צד הנושא של ניקל מגן
נקדן טקסט

תמונת מסך של נקדן טקסט
נקדן טקסט הייתה תוכנת ניקוד אוטומטית שפותחה בשנת 1996 על ידי מט"ח (המרכז לטכנולוגיה חינוכית) כחלק מפרויקט "רב מילים" לניתוח צורני ממוחשב של השפה העברית, המאפשרת זיהוי של רוב המילים בעברית בנטיות שונות, כינויים ואותיות שימוש. הפרויקט בוצע בראשותו של פרופסור יעקב שויקה. כיום שייכת התוכנה לחברת מלינגו, אשר המשיכה לפתח אותה, ומפעילה גרסה עדכנית שלה באתר נקדן מורפיקס.
תוכנת נקדן-טקסט, שהייתה תוסף למעבד התמלילים Word, איפשרה לנקד ממילה בודדת ועד מסמך מלא באופן אוטומטי, תוך שהיא בוחרת, במקרה של כמה אפשרויות, את המילה השכיחה ביותר והמתאימה ביותר להקשר. לתוכנה זו היה גם אשף ניקוד ידני, שאפשר לבחור מתוך רשימת מילים מנוקדות, ולנקד מילים באופן חופשי ובקלות. אחוזי ההצלחה בניקוד אוטומטי בתוכנה זו היו גבוהים (לטענת המפתחים: 90% - 95% הצלחה), והיא זכתה בפרס איל"א ליישומי מחשב.
בתוכנה זו יש מנגנון ניתוח צורני ופירוק למרכיבים של המילה, בשם "מלי"ם", כך שברשימת המילים המנוקדות ניתן לעשות הבחנה בין שתי מילים זהות שמנוקדות באופן שונה זו מזו; כך למשל, כאשר המנקד נתקל במילה וכשמחברותיכם, הוא יודע האם הוא רוצה את הניקוד של ו + כאשר + מ + החברות שלכם (רבים), או את הניקוד של אם ו + כאשר + המחברות שלכם.
הגרסה העדכנית של התוכנה פועלת כאמור באתר נקדן מורפיקס, בתשלום דמי מינוי.
דוגמה לטקסט שנוקד על ידי התוכנה

נַקְדַן טֶקְסְט הִנָּהּ תָּכְנַת נִקּוּד אוֹטוֹמָטִית שֶׁפֻּתְּחָה עַל יְדֵי מָט"ח (הַמֶּרְכָּז לְטֶכְנוֹלוֹגְיָה חִנּוּכִית) כְּחֵלֶק מִפְּרוֹיֶקְט שֶׁל נִתּוּחַ מְמֻחְשָׁב שֶׁל הַשָּׂפָה הָעִבְרִית, בְּרָאשׁוּתוֹ שֶׁל פרופ' יַעֲקֹב שוייקה.
תָּכְנָהּ זוֹ שֶׁהָיְתָה תּוֹסָף לִמְעַבֵּד הַתַּמְלִילִים Word, אִפְשְׁרָה לְנַקֵּד מִמִּלָּה בּוֹדֶדֶת וְעַד מִסְמָךְ מָלֵא בְּאֹפֶן אוֹטוֹמָטִי, תּוֹךְ שֶׁהִיא בּוֹחֶרֶת, בְּמִקְרֶה שֶׁל כַּמָּה אֶפְשָׁרֻיּוֹת, אֶת הַמִּלָּה הַשְּׁכִיחָה בְּיוֹתֵר. לְתָכְנָהּ זוֹ יֵשׁ גַּם אַשַּׁף נִקּוּד, שֶׁמְּאַפְשֵׁר לְנַקֵּד מִלִּים בְּקַלּוּת וּבְאֹפֶן חָפְשִׁי. אֲחוּזֵי הַהַצְלָחָה בַּנִּקּוּד בְּתָכְנָהּ זוֹ גְּבוֹהִים, וְהִיא זָכְתָה בִּפְרַס אַיִל"א לְיִשּׂוּמֵי מַחְשֵׁב.
כַּיּוֹם הַתָּכְנָה נַקְדַן טֶקְסְט, שֶׁשָּׁמָּה הוּסַב לַנַּקְדָן, נִמְצָא בְּבַעֲלוּת שֶׁל חַבְרַת מלינגו, וְאֵינֶנָּה נִמְכַּרְתָּ כְּתָכְנָה עַצְמָאִית, וְהַשִּׁמּוּשׁ בָּהּ נַעֲשָׂה דֶּרֶךְ האינטרנט בַּתַּשְׁלוּם שֶׁל דָּמִי מָנוּי.
אפשר לשים לב שבטקסט, שיש בו 102 מילים, יש כתריסר טעויות מובהקות (מודגשות) ועוד כמה מילים לא מזוהות. למשל, כמה פעמים ניקדה התוכנה את המילה "תוכנה" עם מפיק באות ה'. בפעם הראשונה ("בתוכנה זו") אין כל הצדקה מורפולוגית לכך, שכן לפי ניתוח הצירוף על פי ניקוד התוכנה עולה כך: תוכן+שלה+זו. צירוף זה בלתי אפשרי בעברית, שכן היה צריך להיות תוכן+שלה+זה. לכן גם בכל הנוגע לזיהוי צורני־תחבירי התוכנה איננה מושלמת כלל.
מאז נרכשה "נקדן" על ידי חברת מלינגו כמעט לא פותחו בה שינויים ושיפורים לשוניים. שגיאות שונות שהיו עוד בתחילת הדרך נותרו בעינן.
כפי שניתן לראות, הטעויות נובעות מניקודים אפשריים אך לא נכונים בהקשר הנתון. ניתוח ההקשר של התוכנה השתפר במהלך שנות פיתוחה. כיום באתר נקדן מורפיקס, בקטע המנוקד הנ"ל יש שלוש טעויות מתוך 102 מילים.
דוגמה נוספת:
| טקסט מקור | הטקסט שהתקבל בנקדן | הטקסט כפי שראוי לנקד |
| --- | --- | --- |
| עוף גמל מעלה על על שבעת הימים טוס ופרח דרוש בשלום לאום ולאום וברכם ביריד המזרח  | עוֹף גָּמַל מָעֳלֶה עַל עַל שִׁבְעַת הַיָּמִים טוּס וּפֶרַח דָּרוּשׁ בְּשָׁלוֹם לְאֹם וּלְאֹם וּבִרְכָּם בִּירִיד הַמִּזְרָח | עוּף גָּמָל  מַעֲלָה עָל עַל שִׁבְעַת הַיַּמִּים טוּס וּפְרַח דְּרֹשׁ בִּשְׁלוֹם לְאֹם וּלְאֹם וּבָרְכֵם בִּירִיד הַמִּזְרָח |
בטקסט זה, שיר בן 15 מילים בלבד מאת חיים גורי, הציעה התוכנה 9 מילים שגויות (60 אחוז שגיאות). מתוכן מילה אחת (וברכם) כלל לא מופיעה כאופציה לניקוד.
ניקוד שירה הוא אתגר מיוחד לתוכנות ניקוד אוטומטי. כשיש כמה אפשרויות ניקוד למילה מסוימת, התוכנה בוחרת במילה השכיחה יותר בשימוש והמתאימה להקשר התחבירי הנתון. אך השפה השירית בוחרת לרוב במילים הפחות שכיחות ובמבנים תחביריים בלתי שגרתיים. אתגר נוסף הוא צורת הציווי, שהיא נדירה סטטיסטית בטקסטים עבריים כלליים, אך עשויה להופיע בשיר מסוים מספר פעמים. בדרך כלל אתגר כזה נפתר על ידי בחירת צורת הציווי בממשק הגהה שמציע את כל אפשרויות הניקוד התקניות של המילה (כמו בנקדן מורפיקס).
נמל התעופה המבורג פולסביטל

נמל התעופה המבורג פולסביטל (בגרמנית: Flughafen Hamburg-Fuhlsbüttel) הוא נמל תעופה בינלאומי בהמבורג שבגרמניה. במקור, כשנבנה הנמל, הוא כיסה שטח של 440,000 מ"ר אך מאז הורחב וכיום מכסה שטח של 5.7 קמ"ר.
בנמל מבני טרמינל וביניהם ניצב "בניין הפלזה", הכולל בתוכו את הבידוק הביטחוני המרכזי, חנויות, מסעדות, אולמות אחרים ומתקני שירות. בכל הטרמינלים קומה 1 מיועדת לנוסעים היוצאים וקומה 0 משמשת את הנכנסים.
בשנת 2008 שימש שדה התעופה של המבורג כ-12,840,000 נוסעים בכ-173,500 טיסות. הוא ממוקם במקום החמישי בהיקף התנועה העוברת בו מבין 16 שדות התעופה המסחריים בגרמניה.
היסטוריה

נמל התעופה בהמבורג נפתח בינואר 1911, והוא שדה התעופה הוותיק ביותר בגרמניה הנמצא עדיין בפעולה. בשנת 1970 התקיימו דיונים על העברת שדה התעופה של המבורג צפונה לאתר ליד קלטנקירכן (Kaltenkirchen), אך תוכנית זו נזנחה.
ב-4 בנובמבר 2023 נסגר נמל התעופה עקב תקרית של החזקת בני ערובה של שני ילדים ברכבו.
חברות תעופה שהנמל משמש כבסיס עבורם

ישנם מספר חברות שנמל התעופה בהמבורג משמש להם כבסיס פעולה מרכזי או משני והן: קונדור איירליינס, ג'רמנווינגס, המבורג אינטרנשיונל, לופטהנזה, לופטהנזה סיטי ליין, TUI איירליינס, XL איירווייז גרמניה ותל אביב אייר.
תחבורה לנמל

רשת התחבורה הציבורית של המבורג (HVV), מפעילה קו אס באן (רכבת פרוורים) המחבר את שדה התעופה ישירות אל מרכז העיר. נמל התעופה מקושר לכמה קווי אוטובוס באזורים הסמוכים, כמו גם שירותי נסיעות קבוע אל ערים בצפון גרמניה, דוגמת קיל, נוימינסטר וליבק. ישנו שרות מוניות קבוע בנמל.
הערות שוליים

↑  נמל התעופה של המבורג נסגר עקב תקרית בני ערובה, באתר מעריב אונליין, 4 בנובמבר 2023
| --- | --- |
בקרת זהויות :  GND: 4352486-2  LCCN: n96016891  VIAF: 263212441   WorldCat (עם VIAF): 263212441